
     София 1000, пл. "Света Неделя" №6,  тел: (+359 2)  9401 444 , факс: (+359 2) 9401 595




Р Е Ш Е Н И Е
№  РС-702-21-009


Днес, 16.02.2022 година, в град София, Комисията за противодействие на корупцията и за отнемане на незаконно придобитото имущество, в състав:

Председател:Сотир Цацаров
Заместник - председател: Антон Славчев
Член: Пламен Йоцов
Член: Силвия Къдрева

У С Т А Н О В И:

Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение за образуване на производство за конфликт на интереси № КИ-144 от 08.09.2021г. на Комисията за противодействие на корупцията и за отнемане на незаконно придобитото имущество по сигнал с рег. № ЦУ01/С-702/19.08.2021г.
Сигналът е подаден против Христо Енков– кмет на Община Б. и Нина Аврамова– общински съветник в Общински съвет Б.
По същество, твърденията в сигнала са, че кметът на Община Б. Христо Енков е обявил конкурс за избор на нов директор на детската градина на град Б., като определените за заемането на длъжността изисквания са ограничили изключително възможността за кандидатстване. Това е довело до там на конкурса да се яви само един кандидат и да го спечели – общинската съветничка Нина Аврамова, която е и учителка в детското заведение. Енков и Аврамова са представители на една политическа партия, която влияе и определя отношенията им, в това число и решенията им. Като кмет, Енков е назначил на 09.08.2021 г. Аврамова за директор на детската градина, която е изцяло на общински бюджет и е определил трудовото й възнаграждение. Общината и в частност кмета на общината контролира дейността на детската градина и всичко, касаещо и нейната дейност като директор. От друга страна Общинският съвет, в който Аврамова е общински съветник, гласува бюджета на общината, в това число и бюджета на детското учебно заведение, на което тя е директор. Междувременно, Аврамова живее от 4 години на съпружески начала със С.Ч., който е назначен от кмета Енков за началник на звено „БКС“ към общината и с когото също са членове на една партия. Тази длъжност е част от допълнителни бройки към щата на общината, гласувани от общинския съвет. Цялото кариерно развитие на Аврамова като директор на детското заведение и на Ч., като началник „БКС“, зависят изцяло от волята на кмета Енков, което пък от друга страна мотивира Аврамова да гласува безропотно всички внесени от кмета докладни записки в общинския съвет. Буди съмнение за конфликт на интереси и фактът, че кметът Христо Енков е председател на местното сдружение „**********“, в което се разглеждат проекти за стотици хиляди левове, които се предоставят на местни бизнесмени, в повечето случаи обвързани с местното ръководство. Изпълнителният директор на сдружението се назначава от Енков като кмет, като пак той, но като председател на сдружението определя възнаграждението, евентуалните бонуси на изпълнителния директор и осъществява цялостен контрол върху дейността му. Всяка година общинският съвет делегира права на кмета да разпише Запис на заповед за големи суми към сдружението, т.е. кметът разписва тези документи сам на себе си. Към сигнала няма приложени доказателства.
С оглед твърденията в сигнала, Комисията е изискала и събрала следните доказателства: заверени копия на клетвен лист на Христо Енков от 06.11.2019 г., клетвен лист на Нина Аврамова  от 06.11.2019 г., Решения на Общински съвет Б. по отношение на СНЦ „**********“ за периода от м. ноември 2019 г. до настоящия момент; запис на заповеди, в изпълнение на Решение № 303/25.03.2021 г., Решение № 351/24.06.2021 г. и Решение № 352/24.06.2021 г.; Договори за назначаване на изпълнителните директори на СНЦ „**********“; Решения на Общински съвет Б., касаещи бюджета на община Б. за 2020 г. и 2021 г.; Протоколи от заседанията на Постоянните комисии при Общински съвет Б., на които са обсъждани проектите на решенията, касаещи бюджета на община Б. за 2020 г. и 2021 г.; документация по конкурсна процедура за избор на директор на ЦДГ „**********“ гр. Б. и поименно щатно разписание на общинската администрация при Община Б. С писма вх. № ЦУ01-20556#2/23.11.2021 г. и вх. № ЦУ01-20556#6/10.02.2022 г. на КПКОНПИ, кметът на Община Б. е предоставил копие от трудов договор, сключен между Община Б. и Нина Аврамова – директор на ДГ „**********“ гр. Б. и трудов договор, сключен между С.Ч. и кметът на Община Б. Служебно е направена справка в НБДН, Регистъра на институциите в системата на предучилищното и училищното образование, Регистър на действащите трудови договори към НАП, Търговски регистър и регистър на юридическите лица с нестопанска цел, както и на електронната страница на Община Б.

След като обсъди събраните в хода на административното производство доказателства, Комисията установи следното от фактическа страна:
Сигналът е подаден от лице с посочени три имена, ЕГН, адрес, телефон, и е подписан.
Христо Енков е избран за кмет на Община Б.,  съгласно Решение № 171-МИ/03.11.2019 г. на ОИК – Б., и е положил клетва на 06.11.2019 г., видно от клетвен лист. Нина Аврамовае избрана за общински съветник в Общински съвет Б., съгласно  Решение № 142-МИ/28.10.2019 г. на ОИК – Б. и е положила  клетва на 06.11.2019 г., видно от  клетвен лист. 
Със Заповед № 544/07.06.2021г., кметът на Община Б.-Христо Енков, на основание чл. 44, ал. 2, във вр. с чл. 44, ал. 1, т. 3 от ЗМСМА, във вр. с чл. 90 и чл. 91 от КТ и чл. 217, ал. 5 от ЗПУО, нарежда да се проведе конкурс за заемане на длъжността „директор“ на ДГ „**********“, гр. Б.. В заповедта са посочени минималните изисквания за заемане на длъжността, изискуемите документи, начина на провеждане на конкурса, място и срок за подаване на документи за участие, начин на провеждане на конкурсната процедура и др. Със Заповед № 545/07.06.2021г., кметът на Община Б. назначава комисия за допускане на кандидатите за конкурса и определя етапите за провеждането на същия. На 08.06.2021 г. на електронната страница на Община Б. е публикувана обява за конкурс за заемане на длъжността „директор“ на ДГ „**********“, гр. Б.. Видно от протокол за допуснати/недопуснати кандидати, съставен от конкурсната комисия на 19.07.2021 г., до участие в конкурса е допусната Нина Аврамова. С писмо изх. № 94-00-1689/20.07.2021 г., председателят на конкурсната комисия уведомява Аврамова, че е допусната до следващ етап на конкурса – защита на „Програма за управление и развитие на дейността на детската градина през следващите три години“ и провеждане на интервю. С Докладна записка с изх. № 08-00-811/05.08.2021 г., заместник-кметът на Община Б. предоставя на вниманието на кмета на общината изготвените оценъчна и индивидуална карти за оценяване на кандидата за длъжност „директор“ на ДГ „**********“, гр. Б. – Нина Аврамова, представената от нея програма, както и Протокол №2/05.08.2021 г. на комисията, назначена със Заповед № 545/07.06.2021г. на кмета на Община Б., съдържащ обобщените резултати от проведените два етапа на конкурса. С писмо изх. № 94-00-1874/06.08.2021г., председателят на конкурсната комисия уведомява Нина Аврамова, че е преминала успешно конкурсната процедура и е одобрена за заемане на длъжността „директор“ и следва да се яви на 09.08.2021 г. в общинска администрация Б. за сключване на трудов договор. С Трудов догов № 216/09.08.2021 г., сключен между кмета на Община Б.- Христо Енков и Нина Аврамова, същата е назначена за директор на ДГ „**********“ гр. Б. 
Видно от Справка в НБД „Население“, не се установиха родствени връзки по права линия, по съребрена-до четвърта степен, както и по сватовство – до втора степен, между Христо Енков и Нина Аврамова. Видно от Решение № 142-МИ/28.10.2019 г. на ОИК – Б. за избиране на общински съветници Христо Енков и Нина Аврамова са в кандидатската листа на ПП ГЕРБ. Видно от сайта на ПП ГЕРБ, Общински ръководител на Община Б., Област Пловдив на ПП ГЕРБ е Н.М., а областен координатор е Г.М.
Видно от справка за актуално състояние на всички трудови договори към дата 07.02.2022 г. в Регистър на действащите трудови договори към НАП, както и от трудов договор №149/01.04.2020 г., сключен между кмета на Община Б. – Христо Енков и С.Ч., последният е назначен на длъжността „ръководител звено“ БКС в Община Б., считано от 01.04.2020 г. 
Видно от справка в НБД Население, не се установиха родствени връзки по права линия, по съребрена-до четвърта степен, както и по сватовство – до втора степен, между Христо Енков и С.Ч. С.Ч. е женен за Р.Ч., считано от 19.04.1987 г. - Акт за брак № 0111/19.04.1987 г. и има три деца. Нина Аврамова е разведена, считано от 13.08.2018 г. 
С Решение № 51 по Протокол № 5 от заседание на Общински съвет Б., проведено на 13.02.2020 г. на основание чл. 52, ал. 1 и чл. 21, ал. 1, т. 61 във вр. с чл. 27, ал. 4 и ал. 5 от ЗМСМА, чл. 94, ал. 2 и ал. 3 и чл. 39 от Закона за публичните финанси, във връзка с разпоредбите на Закона за държавния бюджет на Република България (ЗДБРБ) за 2020г., ПМС №381/30.12.2019 г. за изпълнение на ЗДБР за 2020 г. и Наредбата за съставяне, приемане, изпълнение и отчитане на бюджета и за условията и реда за съставяне на тригодишна бюджетна прогноза за местните дейности на Община Б., е приет бюджета на Община Б. за 2020 г. Видно от решението, същото е прието с 10 гласа „за”, 0 „против“ и 0 „въздържал се”, като Нина Аврамова е гласувала „за“ приемането му.
С Решение № 290 по Протокол № 24 от заседание на Общински съвет Б., проведено на 05.03.2021 г., на основание чл. 52, ал. 1 и чл. 21, ал. 1, т. 61 във вр. с чл. 27, ал. 4 и ал. 5 от ЗМСМА, чл. 94, ал. 2 и ал. 3 и чл. 39 от Закона за публичните финанси, във връзка с разпоредбите на ЗДБР за 2021 г., ПМС №408/23.12.2020 г. за изпълнение на ЗДБР за 2021 г. и Наредбата за съставяне, приемане, изпълнение и отчитане на бюджета и за условията и реда за съставяне на тригодишна бюджетна прогноза за местните дейности на Община Б. по предложение на кмета на Община Б., е приет бюджета за 2021 г. на Община Б.. Видно от решението, същото е прието с 7 гласа „за”, 6 „против“ и 0 „въздържал се”, като Нина Аврамова е гласувала „за“ приемането му.
	С решение № 118/22.02.2011г. ПОС, Търговско отделение, по фирмено дело № 166/2010г., вписва в регистъра на юридическите лица с нестопанска цел при ПОС, сдружение с обществено полезна дейност – Сдружение „**********“ със седалище гр. Б., област П., ул. „********“ № **. Сдружението е доброволно, самоуправляващо се сдружение, в което членуват юридически и физически лица, споделящи идеята за подпомагане на развитието на територията, включваща населените места в общините Б. и Б. Д. Не разпределя печалба и отговаря за задълженията си със своето имущество. Осъществява дейност в обществена полза, насочена към подпомагане развитието на територията. Осъществява дейността си в сътрудничество със сродни български и чуждестранни организации, с български държавни органи и институции, органите на местно самоуправление и местна администрация, както с представители на бизнеса и неправителствени организации. Предметът на дейност на Сдружението е активно участие за мобилизиране на собствените човешки, стопански и финансови ресурси на територията, с цел повишаване на конкурентноспособността на местния бизнес и селско стопанство, като в частност включва и организиране и провеждане на конкурси за кандидатстване с проекти и отпускане на финансиране на местни физически и юридически лица като бенефициенти (ползватели) по линията на Стратегията за Водено от общностите местно развитие (СВОМР), финансирана от Европейски земеделски фонд за развитие на селските райони (ЕЗФРСР) и подмярка 19.2 „Прилагане на операции в рамките на стратегии за Водено от общностите местно развитие“ на мярка 19. „Водено от общностите местно развитие“ (ВОМР) от ПРСР 2014-2020 г. Член на сдружението могат да бъдат общините Б. и Б.Д. въз основа на решение на Общинските съвети, всички дееспособни физически лица, които са с постоянен адрес и/или работят на територията на общините Б. и Б.Д., или юридически лица със седалище и адрес на управление в общините Б. и Б.Д.  Органи на управление на Сдружението са Общо събрание (ОС) и Управителен съвет (УС). Председателят и заместник-председателят се избират от УС измежду членовете на УС за срок от две години, като председателят назначава за изпълнителен директор лице, отговарящо на зададените в устава минимални изисквания. Сдружението притежава имущество, което изразходва за извършване на обществено-полезна дейност, а именно: изпълнение на СМР на територията на МИГ на общините Б. и Б.Д. 
С Решение № 46 по Протокол №4 от заседание на ОбС Б., проведено на 30.01.2020 г., ОбС Б. определя за представляващ община Б. в колективния върховен орган и в колективния УС на СНЦ „**********“, Христо Енков – кмет на Община Б. От справка в Търговски регистър и регистър на юридическите лица с нестопанска цел е видно, че Христо Енков е председател на УС на СНЦ „**********“, в качеството си на кмет, представляващ Община Б. в сдружението. С писмо вх. № ЦУ01-20556#4/30.12.2021 г. на КПКОНПИ, кметът на Община Б. Енков, удостоверява, че Община Б. е представляваща „**********“, а не физическото лице Христо Енков в лично качество и той   не получава заплата и/или други финансови плащания от сдружението.
С Решение № 303, по Протокол № 25 от проведено на 25.03.2021 г. заседание на Общински съвет Б., същият на основание чл. 21, ал. 1, т. 10 и т. 24, и чл. 27, ал. 4 и 5  от ЗМСМА, чл. 7, ал. 2, т. 2 и ал. 3,4,6 и 7 от Наредба №1 от 22 януари 2016 г. за прилагане на подмярка 19.4 „Текущи разходи и популяризиране на СВОМР на мярка 19 ВОМР от ПРСР 2014-2020 г., Споразумение за изпълнение на СВОМР № РД-50-138/21.10.2016 г., Заявление № 19-19-2-01-41/30.09.2020 г. за одобрение на дейности и разходи по подмярка 19.4 „Текущи разходи и популяризиране на СВОМР“ за календарната 2021 г. и заповед на заместник-министъра на земеделието, храните и горите за одобрение на дейности и разходи по подмярка 19.4 „Текущи разходи и популяризиране на СВОМР“ за календарната 2021 г., Общински съвет Б. упълномощава кмета на Община Б.  да подпише Запис на заповед, без протест и без разноски, платима на предявяване в полза на ДФ „Земеделие“ в размер на 145 266,76 лв. за обезпечаване на 100% от заявения от Сдружение „**********“ размер на авансово плащане за календарната 2021 г. по подмярка 19.4 „Текущи разходи и популяризиране на СВОМР“ на мярка 19 ВОМР от ПРСР 2014-2020 г., във връзка със Споразумение за изпълнение на СВОМР № РД-50-138/21.10.2016 г., сключено между Сдружение „**********“ и Министерство на земеделието, храните и горите и заповед на заместник-министър и ръководител на Управляващия орган на ПРСР 2014-2020 г. д-р Лозана Василева за одобрение на дейности и разходи по подмярка 19.4 „Текущи разходи и популяризиране на СВОМР“ за календарната 2021 г. Възлага на кмета на Община Б. да подготви необходимите документи за получаване на авансовото плащане по подмярка 19.4 „Текущи разходи и популяризиране на СВОМР“ на мярка 19 ВОМР от ПРСР 2014-2020 г., Споразумение за изпълнение на СВОМР № РД-50-138/21.10.2016 г., сключено между Сдружение „**********“ и Министерство на земеделието, храните и горите и заповед на заместник-министъра на земеделието, храните и горите за одобрение на дейности и разходи по подмярка 19.4 „Текущи разходи и популяризиране на СВОМР“ за календарната 2021 г. и да ги представи пред ДФ „Земеделие“. Със Запис на заповед от 14.04.2021 г., Христо Енков, в качеството си на кмет на Община Б., се задължава срещу предоставянето на този Запис на заповед да заплати на ДФ „Земеделие“, представлявано от изпълнителния директор, сумата от 145 266,76 лева, като същият запис е платим на предявяване в срок до 6 месеца след изтичане на календарната 2021 г. 
С Решение № 351, по Протокол № 28 от проведено на 24.06.2021 г. заседание на Общински съвет Б., същият на основание чл. 21, ал. 1, т. 10 и ал. 2 от ЗМСМА, разрешава поемане на задължение в размер на 49996,35 лева, обезпечаващо авансово плащане по Договор с рег. № BG06RDNP001-19.123-0002-С01 от 17.03.2021 г. на ДФ „Земеделие“ и СНЦ „**********“ за проект „Преустройство на част от двор на СУ „**********“ и ПГ „Златю Бояджиев“, УПИ III-училище, кв. **, гр. Б., общ. Б. в игрище за спорт. Упълномощава кмета на Община Б. да издаде от името на Община Б. запис на заповед в полза на ДФ „Земеделие“ без протест и без разноски, без никакви възражения и без такси и удръжки от какъвто и да било характер, със срок на предявяване до шест месеца след изтичане на крайния срок по изпълнение на договора за безвъзмездна финансова помощ, в размер на 49996,35 лева, обезпечаващо авансово плащане по Договор с рег. № BG06RDNP001-19.123-0002-С01 от 17.03.2021 г. Със Запис на заповед от 09.09.2021 г. Христо Енков, в качеството си на кмет на Община Б., се задължава срещу предоставянето на този Запис на заповед да заплати на ДФ „Земеделие“, представлявано от изпълнителния директор Б. М., сумата от 49996,35 лева, като същият запис е платим на предявяване в срок до 6 месеца след изтичане на срока за изпълнение на инвестицията/дейностите, определени в Договор с рег. № BG06RDNP001-19.123-0002-С01 от 17.03.2021 г., сключен между ДФ „Земеделие“ и СНЦ „**********“.

Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и  чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като кмет на Община Б., Христо Енков е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ. Като общински съветник в Общински съвет Б. Нина Аврамовае лице, заемащо висша публична длъжност по смисъла на чл. 6, ал. 1, т. 32 от ЗПКОНПИ. С оглед горното КПКОНПИ е компетентна да разгледа подадения сигнал.
В хода на производството не се установи свързаност по смисъла на § 1, т. 15, б. „а“, а именно родствени връзки по права линия, по съребрена - до четвърта степен, както и по сватовство - до втора степен, както и свързаност по смисъла на б.“б“ от ДР на ЗПКОНПИ – политически зависимости, между Христо Енков и Нина Аврамова. 
Съгласно Кодекса на труда (КТ), длъжностите, които ще се заемат с конкурс, се определят в закон, в акт на Министерския съвет, на министър или ръководител на друго ведомство, или от работодател. Конкурсът се обявява от работодател чрез централния или местния печат, като обявлението трябва да съдържа: наименование на предприятието, мястото и характера на работата и изискванията за заемане на длъжността, начина на провеждане на конкурса, необходимите документи и мястото и срока за подаването им.
Съгласно Закона за предучилищно и училищно образование (ЗПУО), кметът на общината сключва и прекратява трудовите договори с директорите на общински детски градини. Длъжността „директор“ в държавните и общинските институции се заема въз основа на конкурс, проведен при условията и по реда на КТ.
Издавайки Заповед № 544/07.06.2021г., Заповед № 545/07.06.2021г. и сключвайки  Трудов договор № 216/09.08.2021 г., Христо Енков, в качеството си на кмет на Община Б., е упражнил правомощия по служба, произтичащи от разпоредбите на КТ и ЗПУО, но при липсата на частен интерес. Това е така, тъй като Заповед № 544/07.06.2021г. за провеждане на конкурс за заемане на длъжността „директор“ на ДГ „**********“, гр. Б. и Заповед № 545/07.06.2021г. за назначаване на комисия за допускане на кандидатите за конкурса и определяне етапите за провеждането на същия, са насочени към неограничен брой лица, евентуални участници в конкурса за директор, поради което не би могло да се обоснове частен интерес при тяхното издаване. Във връзка с твърденията в сигнала, че Енков и Аврамова са представители на една и съща политическа партия, следва да се отбележи, че характерът на връзката „политически зависимости“ предполага свързаното с лицето, заемащо висша публична длъжност, лице да е негов партиен ръководител според структурата и йерархията на съответната партия. Такива зависимости не се твърдят в сигнала, както и не се установяват от събраните по преписката доказателства. Видно от Решение № 142-МИ/28.10.2019 г. на ОИК – Б. за избиране на общински съветници Христо Енков и Нина Аврамова са в кандидатската листа на ПП ГЕРБ. Видно от сайта на ПП ГЕРБ, Общински ръководител на Община Б., Област П. на ПП ГЕРБ е Н. М., а областен координатор е Г. М. Предвид изложеното подписвайки Трудов договор № 216/09.08.2021 г., с който Нина Аврамова, е назначена за директор на ДГ „*********“ гр. Б., Христо Енков, в качеството си на кмет на Община Б., е упражнил свои правомощия по служба при липса на частен интерес, негов личен или на свързано с него лице.
От събраните по преписката доказателства се установява, че с Трудов договор № 149/01.04.2020 г. С.Ч. е назначен на длъжността „ръководител звено“ в Община Б., считано от 01.04.2020 г. Сключвайки  Трудов договор № 149/01.04.2020 г. със С.Ч., Христо Енков, в качеството си на кмет на Община Б., е упражнил правомощия по служба, произтичащи от разпоредбите на КТ, но при липса на частен интерес, негов или на свързано с него лице. В хода на производството не се установи свързаност по смисъла на § 1, т. 15, б. „а“ от ДР на ЗПКОНПИ, а именно родствени връзки по права линия, по съребрена-до четвърта степен, както и по сватовство – до втора степен, между Христо Енков и Ч. Не се установява свързаност между Енков и Аврамова. Дори и да бе установена свързаност между Енков и Аврамова, за пълнота следва да се отбележи /във връзка с твърденията в сигнала за фактическо съжителство между Аврамова и Ч./, че между лицето, заемащо висша публична длъжност и лицето, което живее във фактическо съжителство на съпружески начала със свързано с лицето, заемащо висша публична длъжност лице, не е налице свързаност по смисъла на § 1, т. 15, б. „а“ от ДР на ЗПКОНПИ. 
От изложеното следва, че са налице две от предпоставките за конфликт на интереси по отношение на Христо Енков, кмет на Община Б. - лице, заемащо висша публична длъжност и упражнени правомощия по служба. Не е налице обаче третата предпоставка – наличие на частен интерес. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма от ЗПКОНПИ, които представляват негова проявна форма и за липсата на конфликт на интереси по смисъла на чл.52 от ЗПКОНПИ.
Съгласно чл. 33, ал. 1 от Закона за местното самоуправление и местната администрация (ЗМСМА), общинският съветник има право да бъде избиран в състава на постоянни и временни комисии на съвета, да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения, да участва в обсъждането и решаването на всички въпроси от компетентността на съвета. На основание чл. 36, ал. 1, т. 1 от ЗМСМА, общинският съветник е длъжен да присъства на заседанията на общинския съвет и на комисиите, в които е избран, и да участва в решаването на разглежданите въпроси. Съгласно чл. 280, ал. 1 от Закона за предучилищното и училищното образование дейностите в системата на предучилищното и училищното образование се финансират със средства от държавния бюджет, бюджетите на общините, европейски фондове и програми и други източници.
В качеството си на общински съветник в Общински съвет Б., Нина Аврамова е гласувала „за“ приемане на Решение № 51 по Протокол № 5 от заседание на Общински съвет Б., проведено на 13.02.2020 г., с което е приет бюджета на Община Б. за 2020 г. и „за“ приемане на Решение № 290 по Протокол № 24 от заседание на Общински съвет Б., проведено на 05.03.2021 г., с което е приет бюджета на Община Б. за 2021 г.  
С приетата разпоредба на чл. 37, ал. 2 от ЗМСМА, обн. в ДВ, бр. 70 от 2020 г., в сила от 07.08.2020 г., законодателят е приел, че „за общинския съветник, включително за председателя на общинския съвет, не е налице конфликт на интереси при участие в подготовката, обсъждането и приемането на бюджета на общината и на възнаграждението на кметовете, на председателя на общинския съвет и на общинските съветници“. По този начин законодателят по категоричен начин е изключил наличието на нарушение, съставляващо конфликт на интереси по отношение общинските съветници и председателите на общински съвети във връзка с упражнените от тях правомощия, свързани с гласуването на бюджета на общината, каквито са упражнените от Нина Аврамова правомощия, предмет на настоящото производство.
Горното е основание Комисията да приеме, че при упражняване на правомощията й по служба, свързани с гласуването на Решение № 51 по Протокол № 5/13.02.2020 г. и Решение № 290 по Протокол № 24/05.03.2021 г. на Общински съвет Б. по отношение на  Нина Аврамова, общински съветник в Общински съвет Б., не е налице нарушение по чл. 52 от ЗПКОНПИ.
С подписването на Запис на заповед от 14.04.2021 г., с която Христо Енков, в качеството си на кмет на Община Б., се задължава срещу предоставянето й да заплати на ДФ „Земеделие“, сумата от 145 266,76 лева, както и с подписването на Запис на заповед от 09.09.2021 г., с която Христо Енков, в качеството си на кмет на Община Б., се задължава срещу предоставянето й да заплати на ДФ „Земеделие“, сумата от 49996,35 лева, Енков е упражнил свои правомощия по служба, произтичащи от разпоредбата на чл. 44, ал. 1, т. 7 от ЗМСМА, съгласно която кметът на общината организира изпълнението на актовете на общинския съвет, но при липсата на частен интерес. На първо място двете запис на заповеди са издадени въз основа на решения на Общински съвет Б., а именно: Решение № 303, по Протокол № 25 от проведено на 25.03.2021 г. заседание, с изрично упълномощаване на кмета на Община Б. да издаде от името на Община Б. запис на заповед, платима на предявяване в полза на ДФ „Земеделие“ в размер на 145 266,76 лв. за обезпечаване на 100% от заявения от Сдружение „**********“ размер на авансово плащане за календарната 2021 г. по подмярка 19.4 „Текущи разходи и популяризиране на СВОМР“ на мярка 19 ВОМР от ПРСР 2014-2020 г., във връзка със Споразумение за изпълнение на СВОМР № РД-50-138/21.10.2016 г., сключено между Сдружение „**********“ и Министерство на земеделието, храните и горите и Решение № 351, по Протокол № 28 от проведено на 24.06.2021 г. заседание, с изрично упълномощаване на кмета на Община Б. да издаде от името на Община Б. запис на заповед в полза на ДФ „Земеделие“ по изпълнение на договора за безвъзмездна финансова помощ, в размер на 49996,35 лева, обезпечаващо авансово плащане по Договор с рег. № BG06RDNP001-19.123-0002-С01 от 17.03.2021 г. На основание чл. 21, ал. 1, т. 10 от ЗМСМА, Общинският съвет е органът, в чиито компетенции е да реши дали да бъде предоставен безлихвен заем, а кметът е длъжен да организира изпълнението на такова решение. На второ място следва да се вземат предвид и целите на сдружението, неговия характер – в обществена полза, обстоятелството, че то е създадено във връзка с кандидатстване и усвояване на средства от Европейския съюз по оперативните програми за развитие на селските райони, както и че сдружението има сключено Споразумение № РД-50-138/21.10.2016 г. за изпълнение на СВОМР и Договор с рег. № BG06RDNP001-19.123-0002-С01 от 17.03.2021 г. за предоставяне на безвъзмездна финансова помощ за проект „Преустройство на част от двор на СУ „*********“ и ПГ „*********“, УПИ III-училище, кв. ***, гр. Б., общ. Б. в игрище за спорт. Реализацията на СВОМР и на проекта са в интерес на гражданите на Община Б. И не на последно място фактът, че Сдружение „**********“ не разпределя печалба, както и липсата на възнаграждение от страна на Енков в качеството му на кмет, представляващ Община Б. в сдружението, налага извода за липсата на облага, а от там и липсата на частен интерес за Енков, негов личен или на свързано с него лице, при подписването на горепосочените запис на заповеди. Липсата на частен интерес от страна на лицето, заемащо висша публична длъжност, както и на който и да е от останалите елементи от понятието „конфликт на интереси“ изключва наличието на нарушение на забраните на Глава Осма от ЗПКОНПИ, които представляват негова проявна форма.
Предвид изложеното, Комисията за противодействие на корупцията и за отнемане на незаконно придобитото имущество, на основание чл. 37, ал. 2 от ЗМСМА и чл. 74, ал.1 и ал.2 от ЗПКОНПИ 



РЕШИ:

НЕ УСТАНОВЯВА конфликт на интереси по отношение на Христо Енков, ЕГН **********, кмет на Община Б. и в това му качество лице, заемащо висша публична длъжност по чл.6, ал.1, т.32 от ЗПКОНПИ, във връзка с издаването на Заповед № 544/07.06.2021г., Заповед № 545/07.06.2021г., сключването на  Трудов договор № 216/09.08.2021 г., Трудов договор № 149/01.04.2020 г.  и подписването на Запис на заповед от 14.04.2021 г. и Запис на заповед от 09.09.2021 г., поради липсата на частен интерес.
НЕ УСТАНОВЯВА конфликт на интереси по отношение на Нина Аврамова, ЕГН **********, общински съветник при Общински съвет Б. и в това й качество лице, заемащо висша публична длъжност по чл.6, ал.1, т.32 от ЗПКОНПИ, за това, че на заседания на Общински съвет Б., проведени на 13.02.2020 г. и на 05.03.2021 г. е гласувала „за“ приемане проектобюджета на Община Б. за 2020 г. и 2021 г.
Препис от решението да се изпрати на Окръжна прокуратура П., с оглед преценка за реализиране на правомощията й по чл. 76, ал. 2 от ЗПКОНПИ.
Препис от решението да се изпрати на Христо Енков, кмет на Община Б. и Нина Аврамова, общински съветник при Общински съвет Б., на основание чл.75, т. 1 от ЗПКОНПИ.



КОМИСИЯ:

ПРЕДСЕДАТЕЛ:……………П……….………/СОТИР ЦАЦАРОВ/

ЗАМЕСТНИК - ПРЕДСЕДАТЕЛ:……П…/АНТОН СЛАВЧЕВ/

ЧЛЕН:…………………...……П……....………/ПЛАМЕН ЙОЦОВ/

ЧЛЕН:…………………………П……............./СИЛВИЯ КЪДРЕВА/

